"Ar brezegenn-se, dalc'het war un ton gouieziek" eme ar c'hleze "am laka evit gwir da c'hoarzhin. Dres evel pa glaskfe al logodenn, al loenig dister-se, prouiñ he c'herentiezh gant an olifant. An hevelep komzoù a zeufe ganti! Evel an olifant he deus al logodenn pevar zroad hag un drompilh zoken. Krediñ a c'hellfed ez int da nebeutañ kendirvi! N'ez peus graet anv, pluenn gaezh, leun a finesa hag a widre, nemet eus ar pezh am laka da vezañ heñvel ouzhit. Me, avat, a lavaro dit petore kemm zo etrezomp. Me, ar c'hleze hollskedus ha lorc'hus, a vez staget gant ur marc'heg kadarn ha dispont ouzh e c'houriz; te, avat, a vez peget gant ur c'hozh skriver kabac'h a-drek e skouarn ezel. Ma aotrou a dap krog ennon gant e zorn nerzhus; kaset e vezan gantañ davet an enebourien hag eñ a vez renet ganin dre o renkadoù. Te, pluenn vat, a vez renet war un tamm paper-parch melenaet gant dorn krenus da vestr. Freuz ha reuz a ran-me e-touez an enebourien, lammat-dilammat a ran taer ha dizaon amañ hag ahont; te a skrab dizehan hag unton da damm paper-parch hep krediñ pellaat an disterañ diouzh an arroudennoù merket dit gant un dorn evezhiek. Hag erfin, erfin - pa'z aio ma nerzh war ziskar, pa vin aet kozh ha gwan, e vin enoret evel ma tere ouzh an harozed; staliet e vin e Sal an Hendadoù hag arvestet e vo ouzhin gant boem. Ha petra a c'hoarvezo ganit? Pa vo aet skuizh da vestr ganit, pa vi aet kozh ha pa grogi d'en em stlejañ war ar paper ha da lezel war da lerc'h linennoù re dev, e vi diframmet eus an douger a ro harp dit ha skoet d'ar blotoù. Nemet ha madelezhus a-walc'h e ve da vestr d'az kwerzhañ, a-gevret gant unan bennak eus da c'hoarezed, d'ur marc'hadour kozhailhoù evit un nebeud gwenneien."